নতুন ছবির গল্প শোনা বাকি রয়ে গেল, কান্না ভেজা চোখে বললেন বিদ্যা বালান

কলকাতা: কলকাতাতেই (Kolkata) শুরু হয়েছিল বিদ্যার অভিনয় জীবনের পথচলা। তাঁকে নিজের ছবিতে অভিনয়ের সুযোগ দেন পরিচালক, নাট্য ব্যক্তিত্ব গৌতম হালদার (Gautam Halder)। শুক্রবার আচমকাই হৃদরোগে আক্রান্ত হয়ে মৃত্যু হয় তাঁর। আর সেই খবর শোনা মাত্রই তাঁকে শেষ দেখা দেখতে কলকাতায় ছুটে এলেন অভিনেত্রী (Actress) বিদ্যা বালান (Vidya Balan)। চোখের জলে বিদায় জানালেন পরিচালক গৌতম হালদারকে।

অভিনেত্রী জানান,’দুর্গাপুজোর সময় কলকাতায় এসেছিলাম শ্রীভূমির পুজো উদ্বোধন করতে। তারপরে যে এই কারণে কলকাতায় আসব, ভাবিনি। গৌতমদার সঙ্গে ফোনে যোগাযোগ ছিল। ওঁর আগামী ছবি নিয়ে আমার সঙ্গে কথাও বলে রেখেছিলেন। বলেছিলেন, চিত্রনাট্য শোনাতে মুম্বই আসবেন। আমি আমন্ত্রণ জানিয়েছিলাম। সমস্ত কিছুই পড়ে রইল। ওঁর আত্মার চির শান্তি কামনা করি।’ গৌতম হালদার ২০০৩ সালে তাঁর প্রথম বাংলা ছবি ‘ভালো থেকো’ তৈরি করেছিলেন। অভিনেত্রী বিদ্যা বালান প্রধান চরিত্রে ছিলেন।

আরও পড়ুন: এখন কেমন আছেন অভিনেতা দীপঙ্কর দে?

শুক্রবার সকালে অসুস্থবোধ করছিলেন তিনি পরিচালক গৌতম হালদার। পরিস্থিতি গুরুতর বুঝে, হাসপাতালে নিয়ে যাওয়ার ব্যবস্থা করা হয় তাঁকে। তবে শেষরক্ষা হয়নি। হাসপাতালে নিয়ে যাওয়ার পথেই হৃদরোগে আক্রান্ত হয়ে মৃত্যু হয় তাঁর। পরিচালকের মৃত্যুতে শোকপ্রকাশ করেন পশ্চিমবঙ্গের মুখ্যমন্ত্রী মমতা বন্দ্যোপাধ্যায়।  একটি বিবৃতিতে তিনি বলেছেন, ‘বিশিষ্ট চলচ্চিত্র পরিচালক ও নাট্য ব্যক্তিত্ব গৌতম হালদারের মৃত্যুতে শোকাহত। তাঁর মৃত্যু সংস্কৃতি জগতের জন্য এক বিরাট ক্ষতি।’ হালদারের ‘রক্ত করবী’ ছবিতে অভিনয় করা পারিবারিক বন্ধু ও অভিনেতা চৈতি ঘোষাল সোশ্যাল মিডিয়ায় লিখেছেন, ‘বিখ্যাত নাট্য ব্যক্তিত্ব ও চলচ্চিত্র পরিচালক গৌতম হালদার আর নেই। আপনার প্রতি আমার গভীর শ্রদ্ধা। থিয়েটার জগতে তিনি ছিলেন আমার গুরু।