আউটডোর শ্যুটিং করতে গিয়ে অসুস্থ পরিচালক সন্দীপ রায়

কলকাতা: আউটডোর শ্যুটিং করতে গিয়ে অসুস্থ পরিচালক (Director) সন্দীপ রায়(Sandip Roy)। তড়িঘড়ি ফিরলেন কলকাতায় (Kolkata)। কিংবদন্তী পরিচালক সত্যজিৎ রায়ের সৃষ্ট ‘নয়ন রহস্য’ অবলম্বনে ছবির শ্যুটিংয়ের জন্য চেন্নাইয়ে গিয়েছিলেন তিনি। কিন্তু, শ্যুটিং শুরুর কয়েকদিন পর থেকেই শুরু হয় কাশি। সূত্রের খবর, ভাইরাল ফিভারে আক্রান্ত হয়েছেন পরিচালক সন্দীপ রায়। আর তাই আউটডোর শ্যুটিংয়ে গিয়ে অসুস্থ হয়ে পড়ায় তড়িঘড়ি কলকাতায় ফিরে আসতে হয় ‘নয়ন রহস্য’-এর পুরো ইউনিটকে।

সন্দীপ রায় পরিচালিত আগামী ছবি ‘নয়ন রহস্য’-এর বেশিরভাগ শ্যুটিংই হয়ে গিয়েছে। তবে পুরো কাজ শেষ হতে এখনও দুই থেকে তিন দিন সময় লাগবে। তার জন্য আরও একবার চেন্নাই যেতে হবে সিনেমার সঙ্গে যুক্ত কলাকুশলীদের। পরিচালক সন্দীপ রায় একটু সুস্থ হলেই বাকি কাজ শেষ করার পরিকল্পনা রয়েছে। আপাতত তাঁর দ্রুত সুস্থ হয়ে ওঠার অপেক্ষা।

আরও পড়ুন: দিশা-রাহুলের ঘরে এল লক্ষ্মী

উল্লেখ্য, সত্যজিৎ রায়ের জন্মশতবার্ষিকী উপলক্ষে অতিমারি পরিস্থিতির আগেই ফেলুদা ও শঙ্কুকে নিয়ে ছবি তৈরির পরিকল্পনা করেছিলেন সন্দীপ রায়। সেই ছবি তৈরি না হলেও ‘নয়ন রহস্য’ নিয়ে তখন থেকেই ভাবনা চিন্তা শুরু করেছিলেন। ২০২২ -এর ডিসেম্বরে বড় পর্দায় মুক্তি পেয়েছিল ‘হত্যাপুরী’। এই ছবিতে প্রথমবার ফেলুদার চরিত্রে অভিনয় করেছিলেন ইন্দ্রনীল সেনগুপ্ত। আর প্রথমবারেই সিনেপ্রেমীদের দিল জিতে নিয়েছিলেন ইন্দ্রনীল। তাই এবারেও ফেলুদার ভূমিকায় ইন্দ্রনীলকেই চূড়ান্ত করেছেন পরিচালক সন্দীপ রায়।